Diari Oficial de la Generalitat Valenciana


Sumari del DOGV 9542, del 27-02-2023 (2023/1790)

RESOLUCIÓ de 20 de febrer de 2023, del director general d'Administració Local, per la qual es publica la modificació dels estatuts de la Mancomunitat de la Bonaigua.
---------------------------------------------------------------------------------------------------------------------------------------------------------------------

### Dades del document

Número de DOGV
:   9542

Data del DOGV
:   27-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1790


Data del document
:   20-02-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 de febrer de 2023, del director general d'Administració Local, per la qual es publica la modificació dels estatuts de la Mancomunitat de la Bonaigua. [2023/1790]  
La Mancomunitat de la Bonaigua, mitjançant acord del seu òrgan plenari adoptat en sessió de 22 de novembre de 2022, va aprovar la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana es tracta d'una modificació d'estatuts de caràcter constitutiu per la qual cosa s'ha tramitat pel procediment establit en l'article 46.3 de la citada llei.  
Remesos l'expedient tramitat i els estatuts aprovats a aquesta Direcció General d'Administració Local, es comprova que s'adeqüen a la legislació vigent en matèria de règim local.  
L'eficàcia de la modificació estatutària requereix la publicació en el Diari Oficial de la Generalitat Valenciana, d'acord amb el que es disposa en l'article 46.3. apartat f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 10 del Decret 8/2022, d'11 de febrer, del Consell, de modificació del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la Mancomunitat de la Bonaigua, modificats per a la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a annex.  
  
Segon  
Inscriure la modificació d'estatuts en el Registre d'entitats locals de la Comunitat Valenciana.  
  
Contra aquesta resolució es podrà interposar recurs d'alçada davant la Secretaria Autonòmica de Cohesió Territorial i Polítiques contra el Despoblament, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que els interessats puguen interposar qualsevol altre recurs que estimen oportú en defensa dels seus interessos.  
  
València, 20 de febrer del 2023.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat de la Bonaigua  
  
CAPÍTOL I  
Disposicions generals  
  
Article 1. Constitució  
1. Les entitats locals d'Aigües, Busot, la Torre de les Maçanes i Tibi, en l'exercici del dret d'associació que tenen reconegut per l'article 44 de la Llei 7/1985, de 2 d'abril, reguladora de les bases de règim local i article 3 de la Llei 21/2018, de 16 d'octubre, de mancomunitats de la Comunitat Valenciana, acorden constituir-se en mancomunitat d'entitats locals per a l'organització i prestació mancomunada de les obres, serveis o activitats de la seua competència, que es recullen en aquests estatuts.  
2. L'àmbit territorial de la mancomunitat comprendrà la totalitat dels termes municipals dels ajuntaments mancomunats, esmentats adés.  
  
Article 2. Denominació, constitució i consideració legal  
1. La mancomunitat que es constitueix s'anomenarà Mancomunitat de la Bonaigua i els seus òrgans de govern i administració se situaran a Busot (Alacant), i tindran com a domicili social i lloc de reunió la Casa de Cultura de l'Ajuntament de Busot.  
2. La mancomunitat tindrà personalitat plena i capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar tota classe de béns; obligar i signar contractes; establir i explotar els serveis públics previstos en aquests Estatuts com de la seua competència, i exercitar les accions i interposar els recursos previstos en les lleis.  
  
Article 3. Símbols de la Mancomunitat de la Bonaigua  
Mitjançant l'acord adoptat, de conformitat amb la normativa que resulte d'aplicació i en el contingut previst en els estatuts per a l'adopció d'acords, la mancomunitat adoptarà els seus símbols d'identificació col·lectiva.  
  
  
CAPÍTOL II  
Fins de la mancomunitat  
  
Article 4  
1. Són fins de la Mancomunitat de la Bonaigua:  
- Avaluar i informar de situacions de necessitat social i atenció immediata a persones en situació o risc d'exclusió social.  
- Actuacions en la promoció de la igualtat entre homes i dones, així com en contra de la violència de gènere.  
- Prestació de serveis socials, promoció, reinserció social i promoció de polítiques que permeten avançar en la igualtat efectiva entre homes i dones.  
2. L'atenció primària es configura com el primer nivell, per proximitat, d'accés al Sistema Públic Valencià de Serveis Socials, i es caracteritza pels trets i elements següents:  
a) És el primer referent en informació, assessorament, prevenció, diagnòstic i intervenció.  
b) Té caràcter universal.  
c) Desenvolupa funcions i disposa de prestacions i serveis estructurats segons el seu caràcter bàsic o específic.  
d) Té un enfocament comunitari.  
e) Està orientada a la prevenció i intervenció amb persones, famílies o unitats de convivència, grups i comunitats.  
La Mancomunitat de la Bonaigua es constitueix com una zona bàsica de serveis socials on es desenvolupen actuacions d'atenció primària. L'atenció primària de caràcter bàsic s'organitza en els serveis següents:  
  
a) Servei d'acolliment i atenció davant situacions de necessitat social. S'encarregarà de la recepció, atenció i diagnòstic en les situacions de necessitats personals i familiars, i proporcionarà la informació, orientació i assessorament adequats sobre les diferents prestacions del Sistema Públic Valencià de Serveis Socials.  
b) Servei de promoció de l'autonomia. Desenvoluparà la prevenció, diagnòstic i intervenció en situacions de diversitat funcional o discapacitat, dependència o vulnerabilitat, fomentant les relacions convivencials durant tot el cicle vital de les persones.  
c) Servei d'inclusió social. Assumirà la prevenció, el diagnòstic, la intervenció i el seguiment per a la cobertura de les necessitats bàsiques de les persones, famílies o, en el seu cas, unitats de convivència, i fomentarà la seua participació en el procés d'inclusió social, amb caràcter periòdic.  
d) Servei de prevenció i intervenció amb les famílies. S'encarregarà de la prevenció i avaluació de les situacions de risc, així com del diagnòstic social i la intervenció de caràcter individual o familiar amb la infància i l'adolescència, les persones majors i altres persones necessitades de protecció familiar especial.  
e) Servei d'acció comunitària. Desenvoluparà la prevenció, intervenció i promoció de la convivència en la comunitat de referència, per mitjà de dispositius d'intervenció comunitària efectius que es basen en el foment dels recursos comunitaris presents en el territori, especialment en els centres de serveis socials, cap a la consecució d'objectius comuns que permeten afavorir i millorar les condicions socials des d'un enfocament global i integrador. Desenvoluparan actuacions referents a la promoció del voluntariat social, així com a la sensibilització davant l'assetjament i ciberassetjament sexual, la prevenció dels delictes d'odi, la sensibilització cap al respecte de la diversitat, la potenciació de formes col·laboratives entre la ciutadania i la promoció de la igualtat de tracte, entre d'altres. Aquest servei es potenciarà especialment en els espais urbans qualificats de vulnerables.  
f) Servei d'assessoria tècnica específica. Desenvoluparà prestacions d'assistència tècnica i jurídica per a la protecció adequada i l'exercici dels drets socials de les persones.  
g) Unitats d'igualtat. Garantiran la incorporació de la perspectiva de gènere, hi promouran la participació amb l'impuls de plans d'igualtat i realitzaran actuacions de prevenció de la violència de gènere i masclista, entre d'altres; amb l'objectiu de fer efectiu el principi d'igualtat de dones i homes de manera transversal en el conjunt de polítiques públiques d'àmbit local.  
3. A iniciativa de qualsevol dels municipis mancomunats o del Ple de la Mancomunitat, s'hi podran assumir, en el futur, altres fins mitjançant el procediment de modificació d'estatuts previst en la legislació aplicable i en l'article 30 d'aquests estatuts, sense que, en cap cas, la Mancomunitat puga assumir la totalitat de les competències dels municipis respectius.  
  
Article 5  
1. Per a la realització dels fins enumerats en l'article anterior, la mancomunitat tindrà competència plena i els acords i resolucions que adopten els seus òrgans de govern obligaran tant els ajuntaments mancomunats com les persones físiques o jurídiques que puguen afectar.  
  
2. La mancomunitat podrà subrogar-se en la titularitat del servei i li correspondrà, en aquest cas, la gestió integral d'aquest, així com l'establiment i l'ordenació de taxes per prestació de serveis o realització d'activitats, imposició de contribucions especials i fixació de tarifes i preus públics.  
3. En cap cas podrà la comunitat assumir la totalitat de competències del municipi que s'integre en aquesta.  
  
Article 6   
1. Per al compliment dels seus fins, de conformitat amb el que s'estableix en la legislació en matèria de Règim Local, la mancomunitat assumeix les potestats i prerrogatives següents que s'exerciran d'acord amb la legislació aplicable en cada cas:  
a) Les potestats reglamentàries i d'autoorganització.  
b) Les potestats tributària i financera.  
c) La potestat de programació o planificació.  
d) Les potestats d'investigació, partió i recuperació d'ofici dels seus béns, així com les de defensa del seu patrimoni.  
e) La presumpció de legitimitat i l'executivitat dels seus actes.  
f) Les potestats d'execució forçosa i sancionadora.  
g) La potestat de revisió d'ofici dels seus actes i acords.  
h) Les prelacions i preferències i altres prerrogatives reconegudes a la Hisenda Pública per als crèdits d'aquesta, sense perjudici de les que corresponguen a les hisendes de l'Estat i les comunitats autònomes; així com la inembargabilitat dels seus béns i drets, en els termes previstos en les lleis.  
  
  
CAPÍTOL III  
Règim orgànic i funcional  
  
Article 7  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vicepresident.  
d) La Junta de Govern.  
e) La comissió especial de comptes.  
  
3. Podran, igualment, crear-se totes les comissions informatives que es requerisquen, sobre la base dels serveis que la mancomunitat hi preste.  
  
Article 8  
1. El nomenament, el cessament i la renúncia de la condició de membre dels òrgans col·legiats de la Mancomunitat es realitzaran en els termes que fixen la legislació aplicable i en els estatuts de la Mancomunitat.  
2. Cada municipi estarà representat en el Ple de la Mancomunitat pel seu alcalde o per la seua alcaldessa i un altre regidor o regidora, triat pel Ple corresponent i que es mantindrà fins que no el revoque el ple que el va triar o perda la condició de regidor. El vot serà emés individualment per cadascuna de les persones representants dels municipis que integren la Mancomunitat.  
3. La pèrdua de la condició d'alcalde o alcaldessa, o de titular de la regidoria, comporta, en tot cas, el cessament com a representant de l'ajuntament en la mancomunitat, les funcions de la qual seran assumides per qui la persona que el/la substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors.  
El mateix criteri s'aplicarà en cas de renúncia de la condició de membre representant de la mancomunitat.  
  
Article 9  
1. Quan finalitze el mandat dels ajuntaments, els òrgans de la mancomunitat continuen en funcions per a l'administració ordinària dels assumptes fins a la constitució dels nous òrgans, sense que en cap cas puguen adoptar acords perquè es requerisca una majoria qualificada.  
  
2. Després de cada procés electoral municipal i una vegada que els ajuntaments hagen comunicat a la mancomunitat la seua representació en aquesta, la presidència en funcions convocarà la sessió plenària per a la constitució i l'elecció dels òrgans de govern.  
Aquesta sessió se celebrarà dins dels tres mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil del termini esmentat, en el lloc on, habitualment, se celebren les sessions constitutives.  
  
Article 10  
Correspon al Ple de la Mancomunitat:  
a) Aprovar el pressupost.  
b) Aprovar la plantilla de personal al servei de la mancomunitat  
c) Exercir accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts, tant constitutius com no constitutius.  
e) Aprovar, revisar, adquirir i alienar el patrimoni de la mancomunitat.  
f) Aprovació d'ordenances, censura de comptes, reconeixement de crèdits, operacions de crèdits, concessió de quitacions i esperes, i qualsevol classe de compromisos econòmics.  
g) Aprovar els plans i projectes necessaris per a l'establiment, desenvolupament i gestió de les obres, serveis o activitats previstes com a fins de la mancomunitat.  
h) Admissió i separació de membres de la Mancomunitat.  
i) Establiment de mèrits per als concursos de funcionaris d'administració local amb habilitació nacional.  
j) Aprovació de les bases que regiran les proves d'accés a la funció pública de la mancomunitat.  
k) Determinar la manera de gestionar els serveis.  
l) Creació, estructura i règim de funcionament de la Junta de Govern.  
m) L'ampliació de les competències previstes en l'article 4, no prestades inicialment.  
n) Totes les atribucions que s'atribueixen al Ple dels ajuntaments per al compliment dels seus fins, i on la legislació de règim local, estatal i valenciana actuarà com a límit dels diferents òrgans de govern.  
  
  
Article 11  
1. El President de la Mancomunitat serà triat pel Ple de la Mancomunitat, entre els seus membres, per majoria absoluta del nombre legal de vots.  
2. Podran ser candidats a la presidència tots i cadascun dels vocals que componen el ple.  
3. Si cap candidat/a obté majoria absoluta en la primera votació, se celebrarà vint-i-quatre hores després una segona votació, i resultarà triat/ada aquell/a que obtinga major nombre de vots. En cas d'empat, es resoldrà per sorteig.  
4. Per a la destitució del president mitjançant moció de censura, se seguirà el mateix procediment que l'establit en la legislació vigent per a la destitució de l'alcalde/essa.  
  
Article 12  
El president designarà un o diversos vicepresidents, en nombre màxim de dos, que el substituiran per l'ordre del seu nomenament, en cas d'absència, vacant o malaltia.  
La titularitat de la vicepresidència es perd per renúncia expressa manifestada per escrit i per pèrdua de la condició de regidor del municipi mancomunat.  
  
Article 13  
1. Correspon al president de la mancomunitat les competències següents:  
a) Dirigir el govern i administració de la mancomunitat.  
b) Convocar, presidir i alçar les sessions del ple, de la Junta de Govern i de qualssevol altres òrgans municipals.  
c) Dirigir, inspeccionar i impulsar els serveis, obres i activitats de la mancomunitat.  
d) Ordenar pagaments, rendir comptes i administrar els fons i béns de la Mancomunitat.  
e) Retre, anualment, els comptes d'administració del patrimoni.  
f) Disposar les despeses dins dels límits de la seua competència.  
g) Exercir la direcció del personal de la mancomunitat.  
h) El president proposarà al Ple l'aprovació del projecte de pressupost de la mancomunitat.  
i) Contractar obres, serveis i subministraments, sempre que la quantia no excedisca del 10 per cent dels recursos ordinaris del pressupost, d'acord amb el procediment legalment establit.  
j) Ostentar la representació de la mancomunitat en tota mena d'actes i negocis jurídics.  
k) Atorgar poders a procuradors perquè compareguen en un judici i fora d'ell.  
l) Exercir totes accions que siguen necessàries per al bon funcionament dels serveis de la Mancomunitat.  
m) Totes aquelles que la normativa de règim local atribueix a l'Alcaldia, per al compliment de les competències que li són atribuïdes, així com les no atribuïdes específicament a un altre òrgan de la mancomunitat.  
2. La presidència podrà delegar l'exercici de les seues atribucions, excepte les de decidir els empats amb el vot de qualitat i aquelles altres que, expressament, estan previstes com a indelegables en la normativa que li siga aplicable.  
  
Article 14  
1. La Junta de Govern, que tindrà caràcter obligatori i el funcionament de la qual s'acomodarà a la normativa de règim local aplicable, estarà integrada per la presidència, vicepresidències i un nombre de representants dels municipis mancomunats mai superior a un terç del nombre de membres del Ple, nomenats i separats lliurement pel President, que informarà el Ple.  
2. Les atribucions de la Junta de Govern de la Mancomunitat seran:  
  
a) Assistir el president de la Mancomunitat en les seues atribucions.  
b) Exercir les competències que el president o un altre òrgan de la mancomunitat li hagen delegat.  
c) Exercir les competències que el president o un altre òrgan de la mancomunitat li hagen delegat.  
  
  
  
Article 15  
1. El Ple funciona en règim de sessions ordinàries de periodicitat preestablida, extraordinària i extraordinària i urgent.  
2. El ple haurà de celebrar sessió ordinària, com a mínim, una vegada cada tres mesos, i extraordinària quan així ho decidisca la presidència, o ho sol·liciten, almenys, un nombre de vocals que representen la quarta part dels vots totals de la corporació. En aquest darrer cas, la realització d'aquest ple no podrà ajornar-s'hi més de 15 dies hàbils, des que va ser sol·licitada.  
  
Article 16  
1. Les sessions del Ple han de convocar-se, com a mínim, amb dos dies hàbils d'antelació, i s'ajustarà al que, en cada moment, s'establisca en les disposicions legals, que, en relació amb aquests assumptes, regulen l'actuació dels ajuntaments. En la citació es farà constar l'ordre del dia.  
2. El Ple es constitueix vàlidament amb l'assistència d'un terç del nombre legal de membres, que no podrà ser mai inferior a tres vocals. Aquest quòrum haurà de mantindre's durant tota la sessió.  
3. En tot cas, serà necessària la presència del president/a i del secretari/a de la Mancomunitat o de qui, legalment, els substituïsca.  
  
Article 17  
1. Els acords del Ple s'adoptaran, per regla general, per majoria simple dels vots dels membres presents. Hi haurà majoria simple quan els vots afirmatius siguen més que els negatius, independentment del nombre de membres que voten en un sentit o en un altre.  
2. Serà necessari el vot favorable de la majoria absoluta del nombre legal de vots del Ple per a l'adopció d'acords en les matèries següents:  
  
a) Modificació o ampliació d'estatuts  
b) Alteració del nom i de la capitalitat de la mancomunitat.  
c) Aprovació i modificació del reglament orgànic de la corporació.  
  
d) Transferència de funcions o activitats a altres administracions públiques, així com l'acceptació de les delegacions o encàrrecs de gestions realitzades per altres administracions, llevat que, per llei, s'imposen obligatòriament.  
e) Concessió de béns o serveis per més de cinc anys, sempre que la seua quantia excedisca del 20 per cent dels recursos ordinaris del pressupost.  
f) Aprovacions d'operacions financeres o de crèdit i concessions de quitacions o esperes, quan el seu import supere el 10 per cent dels recursos ordinaris del pressupost, així com les operacions de crèdit previstes a l'article 158.5 de la Llei 39/1988, de 28 de desembre, reguladora de les hisendes locals.  
g) Alienació de béns, quan la seua quantia excedisca del 20 per cent dels recursos ordinaris del pressupost.  
h) Alteració de la qualificació jurídica dels béns demanials o comunals.  
i) Cessió gratuïta de béns a altres administracions o institucions públiques.  
j) Dissolució de la mancomunitat  
k) Tots aquells establits en els estatuts o en la legislació.  
3. En el Ple de la mancomunitat, a cadascun dels membres li correspon un vot amb el mateix valor.  
  
Article 18  
Correspon a la comissió especial de comptes l'examen, l'estudi, l'informe dels comptes pressupostaris i extrapressupostaris que hi haja d'aprovar el Ple de la Mancomunitat i, especialment, del compte general que hi ha de retre.  
La comissió estarà integrada per un representant de cadascun dels municipis mancomunats. El nomenament dels membres de la Comissió serà pel Ple a proposta de les mateixes entitats mancomunades.  
  
Per a l'exercici de les seues funcions, la comissió podrà requerir, a través del president de la Mancomunitat, la documentació complementària necessària i la presència dels membres de la Mancomunitat i els seus funcionaris relacionats amb els comptes que s'analitzen.  
La comissió especial de comptes haurà de reunir-se necessàriament abans de l'1 de juny de cada any per a examinar i informar els comptes generals de la mancomunitat. A més a més, pot celebrar reunions preparatòries si el President ho decideix o si ho sol·licita, com a mínim, una quarta part del nombre legal de membres de la mancomunitat.  
  
  
  
CAPÍTOL IV  
Personal al servei de la mancomunitat  
  
Article 19  
1. Per al desenvolupament dels seus fins, la mancomunitat comptarà amb personal propi.  
2. De manera expressa, per a l'assoliment dels seus fins, podran prestar serveis en la mancomunitat els empleats públics de les entitats locals que la integren i, en els termes i dins de les relacions de cooperació i col·laboració que en cada cas s'establisquen, el d'altres administracions públiques.  
3. La mancomunitat aprovarà anualment, juntament amb el pressupost, la plantilla i relació de lloc de treball existent, que comprendrà tots els llocs de treball reservats a funcionaris, personal laboral i personal eventual.  
  
Article 20  
1. En la Mancomunitat de la Bonaigua hi haurà d'existir, almenys, un lloc de treball al qual correspondrà l'acompliment de les funcions públiques necessàries previstes en la legislació bàsica de règim local.  
Les funcions públiques necessàries seran exercides per funcionaris d'habilitació de caràcter nacional de la subescala que corresponga a la categoria de la plaça, en funció de la classificació efectuada per l'òrgan competent de la comunitat autònoma, i es cobrirà per alguna de les fórmules previstes en la normativa vigent.  
2. En l'actualitat, la Mancomunitat de la Bonaigua, d'acord amb el seu volum de serveis i insuficiència de recursos per al manteniment del lloc, està eximida per la Generalitat Valenciana de l'obligació de mantindre el lloc de treball de secretària-intervenció.  
Per això, mentre la mancomunitat no acorde revocar l'exempció, les funcions reservades a habilitats nacionals s'exerciran, preferentment, mitjançant acumulació de funcions a una persona funcionària amb aquesta habilitació d'algun dels municipis que integren la Mancomunitat. Si això no fora possible, aquestes funcions reservades s'exerciran mitjançant la seua acumulació a un funcionari o funcionària amb habilitació de caràcter nacional d'altres entitats locals o pels serveis d'assistència de la diputació provincial, amb la conformitat prèvia d'aquesta.  
  
Excepcionalment, a falta d'aquestes formes de provisió, les funcions reservades podran ser exercides per una persona funcionària de la mancomunitat, o d'algun dels municipis que la integren, que estiguera en possessió de la titulació requerida per a l'accés al lloc d'habilitat que haguera correspost de no declarar-se exempta la mancomunitat d'aquesta obligació per l'òrgan competent del Consell.  
  
Article 21  
1. La selecció del personal de la mancomunitat, tant funcionari com laboral, es realitzarà d'acord amb l'oferta d'ocupació, mitjançant convocatòria pública i a través dels sistemes legalment previstos en els quals es garantisquen, en tot cas, els principis d'igualtat, publicitat, mèrit i capacitat.  
2. El règim jurídic aplicable al personal al servei de la mancomunitat serà, en tot cas, el mateix de les entitats locals que la integren.  
  
  
Article 22  
1. En cas de dissolució, el personal que estiguera al servei de la mancomunitat dissolta quedara incorporat en les entitats locals que formaran part d'ella d'acord amb el que propose la comissió liquidadora constituïda a aquests efectes.  
La comissió liquidadora proposarà al Ple de la Mancomunitat de la Bonaigua, després d'escoltar prèviament els representants de les entitats mancomunades, la distribució i integració oportunes del personal adscrit a un servei, programa o funcions, que hi hagen esdevinguts extingits amb la dissolució, entre les diferents entitats mancomunades conformement a la base de població de dret que resulte del darrer padró d'habitants.  
En tot cas, es realitzarà una relació del personal en la qual es distingirà el personal funcionari de carrera i laboral fix de plantilla, als quals la comissió liquidadora garantirà la seua integració en les entitats mancomunades, i es tindrà en compte que, en el seu cas, el personal cedit per les entitats locals a la mancomunitat tornarà a l'entitat local de procedència, tot respectant les condicions que es tingueren en aquesta, abans de la seua incorporació a la Mancomunitat de la Bonaigua.  
2. En cas de separació d'una o diverses de les entitats integrants de la Mancomunitat, la situació del personal de la mancomunitat afectat serà el que acorde el Ple de la Mancomunitat, la decisió de la qual es motivarà conforme a la situació dels serveis afectats per la separació.  
  
3. En tot cas, les entitats locals que incorporen al personal que resulte afectat per la dissolució de la mancomunitat, respectaran el grup o subgrup del cos o escala de procedència, així com els drets econòmics inherents a la posició en la carrera que tingueren reconegut.  
  
  
  
CAPÍTOL V  
Recursos i administració econòmica  
  
Article 23  
La hisenda de la mancomunitat està constituïda pels recursos següents:  
a) Les aportacions dels municipis mancomunats, en relació amb el que han establit els estatuts.  
b) Ingressos de dret privat.  
c) Taxes i preus públics per la prestació de serveis o la realització d'activitats de la seua competència.  
d) Contribucions especials per l'execució d'obres o per a l'establiment, ampliació o millora de serveis de la competència de la mancomunitat.  
e) Participació en els tributs de la Generalitat que, en el seu cas, es puguen establir.  
f) Recàrrecs sobre impostos de la Generalitat o altres entitats locals que escaiguen.  
g) Subvencions i altres ingressos de dret públic.  
h) Ingressos d'operacions de crèdit.  
i) Multes i sancions en l'àmbit de les competències d'aquesta Mancomunitat.  
j) Qualsevol altre que, legalment, puga establir-se.  
  
Article 24  
1. Per a la imposició, exacció, liquidació i cobrament dels recursos enumerats en l'article anterior, la mancomunitat aprovarà les ordenances fiscals corresponents als diferents serveis, on aquestes ordenances tindran força obligatòria en tots els municipis integrants, tan bon punt s'hi aproven.  
2. Correspondrà als municipis facilitar a la mancomunitat tota la informació precisa per a la formació de padrons, altes, baixes i altres modificacions referides als contribuents afectats pels diferents serveis que constituïsquen els fins regulats en articles anteriors.  
  
3. La mancomunitat podrà, en tot moment, pels seus mitjans, comprovar la veracitat i exactitud de les dades a què es refereix el número anterior.  
  
Article 25  
Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
Les aportacions municipals, la quantia global de les quals es fixarà de conformitat al pressupost aprovat pel Ple de la Mancomunitat, es distribuiran en relació amb les quotes següents:  
- Quota inicial o d'incorporació (a establir per als membres que s'incorporen a la mancomunitat; per la implantació d'un servei nou, o per l'adhesió als ja existents)  
- Quota ordinària, per a atendre despeses generals de funcionament, conservació i administració, s'hi utilitzen o no els serveis.  
- Quotes extraordinàries, destinades a finançar inversions especials i despeses de primer establiment dels serveis, o altres compensacions extraordinàries per motius diversos.  
- Quotes complementàries, com a aportació suplementària que no puga recollir-se en les aportacions ordinàries i extraordinàries (a establir en cas de sancions per incompliment de l'abonament en termini de les aportacions; interessos de demora; i d'altres)  
  
Article 26  
1. Els ajuntaments hauran de consignar en els seus pressupostos les quantitats necessàries per a atendre en els successius exercicis econòmics les obligacions derivades dels compromisos contrets amb la mancomunitat a la qual pertanguen.  
2. L'ingrés de les aportacions es realitzarà de la forma i en els terminis que es determinen en les bases d'execució dels pressupostos anuals de la Mancomunitat.  
3. Tan bon punt transcórrega el termini establit per a efectuar l'abonament sense que pel municipi s'hi haja fet efectiu, per al cobrament d'aquestes aportacions la Mancomunitat ostentarà les prerrogatives establides legalment per a la hisenda de l'Estat i actuarà, si escau, d'acord als procediments administratius corresponents.  
4. Les aportacions a la mancomunitat vençudes, líquides i exigibles podran ser objecte de retenció, tan bon punt transcórrega el termini de pagament previst en els estatuts i la sol·licitud prèvia de la mateixa mancomunitat i l'audiència al municipi afectat, respecte de les quals tinguen pendents de percebre de la Generalitat Valenciana o de la Diputació Provincial d'Alacant.  
  
Article 27  
1. La mancomunitat aprovarà anualment un pressupost de conformitat amb el que es disposa en la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que s'hi prevegen realitzar durant l'exercici econòmic corresponent.  
3. S'inclouran en els pressupostos les inversions que es pretenguen realitzar, així com les seues fonts de finançament.  
  
Article 28  
El patrimoni de la mancomunitat estarà integrat per tota classe de béns, drets i accions que legítimament adquirisca, bé en el moment de la seua constitució o amb posterioritat. A aquest efecte haurà de realitzar-se un inventari, de conformitat amb el que es disposa en les disposicions vigents en la matèria.  
  
Article 29  
La mancomunitat es constitueix per temps indefinit pel caràcter permanent dels serveis pels quals es constitueix.  
  
  
CAPÍTOL VI  
Modificació d'estatuts  
  
Article 30  
1. La modificació dels estatuts de la mancomunitat podrà tindre caràcter constitutiu o no constitutiu.  
2. La modificació constitutiva dels estatuts de la mancomunitat es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la mancomunitat.  
3. Les modificacions constitutives s'hi ajustaran al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mateixa mancomunitat, amb indicació de la forma, el lloc i termini de consulta i formulació d'al·legacions per les persones interessats.  
c) Emissió dels informes de la Diputació Provincial o, en el seu cas, diputacions provincials interessades i del departament del Consell amb competències en matèria d'administració local.  
d) Resolució pel ple de la mancomunitat, en el seu cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les modificacions estatutàries restants tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la mancomunitat, i la seua publicació íntegra per la Mancomunitat en el Diari Oficial de la Generalitat Valenciana.  
  
5. Les modificacions estatutàries consistents en l'adhesió i separació de municipis es regiran pel que es disposa en el títol VII de la Llei 21/2018, de 16 d'octubre, de mancomunitats de la Comunitat Valenciana, i altra normativa d'aplicació.  
  
  
CAPÍTOL VII  
Incorporació i separació  
  
Article 31  
Per a l'adhesió a la mancomunitat d'un nou municipi serà necessari:  
  
a) La sol·licitud del municipi interessat, amb l'acord previ adoptat per la majoria absoluta del nombre legal dels seus membres.  
b) L'aprovació pel Ple de la Mancomunitat per majoria absoluta. En l'acord d'adhesió hauran d'establir-se les condicions generals i particulars que s'hi hagueren fixat per a l'adhesió, així com l'abonament de les despeses originades a conseqüència de la seua inclusió en la Mancomunitat o la determinació de la quota d'incorporació.  
  
L'acord d'adhesió del nou municipi haurà de ser publicat per la mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
  
Article 32  
1. Per a la separació voluntària de la mancomunitat de qualsevol dels municipis que la integren, serà necessari:  
a) Acord del Ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la mancomunitat.  
c) Abonament de totes les despeses que s'originen amb motiu de la separació, així com la part del passiu contret per la mancomunitat a càrrec seu.  
d) Notificació a la mancomunitat de l'acord de separació per la corporació interessada, amb una antelació mínima d'un any.  
Si es compleixen els requisits anteriors, la Mancomunitat haurà d'acceptar la separació del municipi interessat mitjançant acord per majoria absoluta del seu Ple, al qual es donarà publicitat per la mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
2. La mancomunitat podrà acordar la separació obligatòria dels municipis en els termes previstos en els estatuts i, en tot cas, en els supòsits següents:  
a) El reiterat incompliment del pagament de les seues aportacions.  
b) L'incompliment d'aquelles altres actuacions necessàries per al desenvolupament correcte de la mancomunitat a les quals estiga obligat pels estatuts.  
3. El procediment de separació s'iniciarà d'ofici per la mancomunitat mitjançant acord per majoria absoluta del seu Ple.  
4. Després d'acordar la iniciació del procediment de separació, es concedirà al municipi el termini d'audiència per un mes.  
5. Vistes les al·legacions presentades pel municipi, el Ple de la Mancomunitat podrà acordar la separació obligatòria mitjançant acord favorable de la majoria absoluta dels seus membres legals.  
6. La mancomunitat donarà publicitat a l'acord de separació obligatòria del municipi mitjançant la publicació en el Diari Oficial de la Generalitat Valenciana i procedirà a la inscripció en el registre d'entitats locals autonòmic.  
  
Article 33  
1. La separació voluntària o forçosa d'un o diversos dels municipis que integren la mancomunitat, no implicarà, necessàriament, l'obligació de procedir a la seua liquidació, i quedarà aquest dret en suspens fins al dia de la dissolució d'aquesta, data en la qual entrarà o entraran a participar en la part alíquota que li corresponga de la liquidació de béns de la Mancomunitat. En el cas que l'aportació inicial estiguera constituïda per elements del servei propis de l'Ajuntament es podrà, a la vista de les circumstàncies concurrents, fer efectiu totalment o parcialment la liquidació amb els mateixos elements aportats per la Mancomunitat.  
  
2. No obstant l'anterior, a la vista de les circumstàncies concurrents apreciades per la mancomunitat i justificades correctament, es podrà anticipar totalment o parcialment l'import de la seua participació en els municipis separats, i s'adjudicaran aquells elements o instal·lacions establits per al servei exclusiu d'aquests.  
  
  
CAPÍTOL VIII  
Dissolució de la mancomunitat  
  
Article 34  
La mancomunitat haurà de dissoldre's quan concórrega alguna de les causes següents:  
a) Perquè així ho disposen les lleis.  
b) Perquè s'hi hagen complit o hi hagen desaparegut tots els seus objectius.  
c) Perquè així ho acorden els municipis que la integren.  
  
Article 35  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la mancomunitat o a instàncies de qualsevol dels seus membres.  
2. El procediment de dissolució de la mancomunitat requerirà:  
a) Acord de la dissolució de l'entitat pel Ple de la Mancomunitat, per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la Diputació Provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del número legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que procedirà a publicar la dissolució en el Diari Oficial de la Generalitat Valenciana, que donarà de baixa la mancomunitat en el Registre d'entitats locals de la Comunitat Valenciana.  
  
3. Després d'aprovar la dissolució de la mancomunitat per part dels plens municipals i abans de la seua remissió a la Generalitat, s'hi haurà de crear una comissió liquidadora composta, almenys, per la presidència de la mancomunitat de què es tracte i dos vocals. En ella s'integrarà, per complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar les seues reunions a persones expertes determinades, únicament als efectes de sentir la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat a dissoldre, xifrarà els seus recursos, càrregues i dèbits, i relacionarà el seu personal; més tard proposarà al Ple de l'entitat la seua distribució oportuna als ajuntaments mancomunats.  
5. La proposta, perquè siga aprovada vàlidament, requerirà el vot favorable de la majoria absoluta dels vots del Ple de l'entitat. Tan bon punt s'hi aprove, la proposta serà vinculant per als ajuntaments mancomunats.  
6. Després de la dissolució de la mancomunitat, aquesta mantindrà la personalitat jurídica mentre no siga adoptat pel Ple l'acord de liquidació i distribució del seu patrimoni. Un acord que s'haurà de publicitar en el Diari Oficial de la Generalitat Valenciana.  
  
Article 36  
1. La Mancomunitat de la Bonaigua podrà signar convenis de cooperació amb l'administració general de l'Estat, la Generalitat, amb les diputacions provincials, amb altres mancomunitats, amb altres administracions públiques i amb municipis no pertanyents a elles, per a una gestió més eficaç i la prestació de serveis de la seua competència. Els convenis hauran de tindre una duració determinada, que no podrà ser superior a sis anys.  
2. A través dels convenis de cooperació, les parts podran coordinar les seues polítiques de foment dirigides a un mateix sector o població, executar puntualment obres o serveis de la competència d'una de les parts, compartir seus, locals o edificis que siguen escaients per al desenvolupament de competències concurrents o pròpies, cedir i acceptar la cessió d'ús de béns patrimonials, desenvolupar activitats de caràcter prestacional i adoptar mesures oportunes per a aconseguir qualsevol altra finalitat.  
  
  
DISPOSICIÓ ADDICIONAL  
  
Primera  
Els registres de les diverses entitats locals mancomunades tindran la consideració de registres delegats del de la Mancomunitat amb caràcter general d'entrada, eixida i presentació de documents.  
  
  
DISPOSICIÓ FINAL  
  
Única  
Per a allò no previst en aquests estatuts, s'aplicarà el que la legislació estableix per a les mancomunitats de la Comunitat Valenciana o la norma que la substituïsca i supletòriament la legislació referida a les entitats locals.